runetrust/blame-folketinget-dk huggingface dataset:
Pia Kjærsgaard (DF), 2023-11-28:
Tak for det.
Det har faktisk været en lidt usædvanlig dag for mig i dag, må jeg nok sige.
Først har vi drøftet ældrepolitik og så dyrevelfærdspolitik, og jeg har siddet og rødmet lidt en gang imellem, men tusind tak for opbakningen og rosen.
Det handler jo om, om vi kan få de her ting gennemført.
Det er sådan set det vigtige.
Lige for lidt siden har vi så behandlet et glimrende borgerforslag om indførelse af et dyrepoliti samt skærpede straffe for vanrøgt af dyr, og nu har vi så behandlet Dansk Folkepartis beslutningsforslag, B 17, om at indføre et reelt dyrepoliti med udvidede beføjelser og flere ressourcer end de dyrevelfærdsenheder, som vi har til rådighed for nuværende.
Der er ingen tvivl om, at de nuværende muligheder, myndighederne har for at stoppe vanrøgt effektivt, ikke er fyldestgørende, og ikke mindst, at de straffe, der bliver udstedt, skal strammes gevaldigt.
Så dyrenes velfærd trænger i den grad til et ordentligt eftersyn.
Jeg kan forstå på ministeren, at ministeren er velvillig over for at få det her område nærmere undersøgt, og det er selvfølgelig rigtig, rigtig godt.
Udfordringen er jo blot, at det at kigge på dyrenes velfærd ikke er nok, hvis der ikke samtidig sættes handling bag ordene.
Jeg må sige, at vores ambition selvfølgelig er, at der kommer til at ske noget seriøst inden for det område, for vi kan simpelt hen ikke være bekendt, at der er nogle, som har dyr i deres varetægt, som de ikke passer ordentligt på.
Igen vil jeg, ligesom under det forrige forslag, sige: Vi skal passe på dyrene; det kan de ikke selv.
Og så vil det være fint, hvis vi kan lave en beretning, som trods alt lægger et vist pres på regeringen, så det synes jeg i hvert fald vi kan være fælles om.
Tak for det.
Søren Egge Rasmussen (EL), 2023-11-28:
Vi har jo lige haft en debat om B 86, borgerforslaget om et dyrepoliti, og det her forslag fra Dansk Folkeparti synes jeg er temmelig parallelt med det.
Jeg vil opfordre til, at vi i en udvalgsbehandling tager udgangspunkt i borgerforslaget og så prøver at se, hvad vi kan lande af gode ting på det.
Erling Bonnesen (V), 2023-11-28:
Dyrevelfærden skal være i orden.
Det kan der ikke være nogen som helst tvivl om.
Det tror jeg alle er enige om.
Det er den også i rigtig mange tilfælde, forhåbentlig langt de fleste, men så har vi også set en række helt forfærdelige sager på det sidste.
De har også været beskrevet i medierne.
Det er jo sager, der er fuldstændig uacceptable, og derfor er det også godt, at ministeren har lagt op til, at der nu meget snart indkaldes til nogle forhandlinger, så vi kan få set på det her.
Det handler også om afgrænsning af, hvornår man kan frakende retten til at holde dyr, om straffe og mange af de emner, som allerede er indgået i debatten.
På det grundlag kan vi derfor ikke støtte beslutningsforslaget, men vi ser frem til nogle forhåbentlig gode forhandlinger snarlig for at få gjort noget ved det, der skal gøres noget ved.
Christian Friis Bach (RV), 2023-11-28:
Tak for det.
Jeg vil lige starte med at sige, at mine kommentarer til det her borgerforslag også vil være gældende for beslutningsforslag nr. B 17, fremsat af fru Pia Kjærsgaard m.fl., og jeg vil med det samme beklage, at jeg ikke kan være til stede under behandlingen af det forslag.
Men jeg håber, at det, jeg siger her, også kan være dækkende for det, især når det gælder dyrepolitiet.
Først vil jeg takke de borgere, der har stillet det her borgerforslag, og de over 50.000 borgere, der har skrevet under på det.
Det er et rigtig godt signal til os politisk om, at vi skal gøre mere, og at vi skal styrke indsatsen for dyrevelfærd i Danmark.
Det ønske deler vi til fulde, og derfor er vi glade for at få den her opfordring.
Der findes allerede ekspertise og kapacitet i politiet, og der findes hjemmel i lovgivningen til at gribe ind.
Og jeg og Radikale tror på, at det er samspillet mellem politi og dyrlæger, der er den bedste måde at sikre dyrevelfærd rundtomkring i de danske besætninger og hos de privatpersoner, som måtte holde dyr; at det er det samspil, der kan give den bedste indsats.
Jeg kunne også frygte, at et decideret dyrepoliti, som måske ikke blev finansieret og bemandet tilstrækkeligt, faktisk kunne komme til at svække indsatsen, især i forbindelse med større og nødvendige operationer som den, vi har set i Skals, hvor der jo er brug for at trække rigtig store politiressourcer ind i en indsats.
Hvis vi havde et dyrepoliti, der ikke havde den tilstrækkelige bemanding, ville den fleksibilitet og mulighed for at gribe ind måske blive svagere.
Så vi støtter enhedspolitiet, men indsatsen på området ønsker vi forbedret.
Det, jeg især vil pege på – det har vi fremført, og det har jeg også fremført i både forhandlingerne og fra talerstolen her tidligere –
er mulighederne for at kunne frakende erhvervsdrivende retten til at have dyr.
Der mener vi, det er helt afgørende, at vi styrker de muligheder, og det har jeg selv talt for fra talerstolen og i forligskredsen med baggrund i personlige erfaringer som landmand og agronom og med naboer, hvor jeg har set alvorlig misrøgt, uden at det har været muligt at frakende de pågældende retten til at have dyr.
Det er ikke en menneskeret at have dyr.
Det er et privilegium, og det medfører et betydeligt ansvar for at behandle dyrene ordentligt.
Derfor skal vi styrke mulighederne for at frakende erhvervsdrivende retten til at have dyr.
Det andet, jeg vil sige, inspireret af borgerforslaget, vedrører at se på strafferammen.
Der vil vi bestemt også være positive over for at se på, om ikke vi skulle øge strafferammen.
Igen vil jeg sige, at det er et betydeligt ansvar at have dyr, og derfor skal det ansvar tages alvorligt, og i det omfang, det ikke sker, må vi kigge på strafferammen for at sende et klart signal om, at dyrevelfærd er noget, vi ønsker, og noget, vi ønsker at styrke.
Så med de ord vil jeg igen takke både de borgere, der har stillet forslaget, og de mange borgere, der har skrevet under på det.
Tak for et godt signal.
Det tager vi alvorligt, det tager vi med os, og vi vil forhåbentlig snart samles og styrke indsatsen for dyrevelfærden i Danmark.
Pia Kjærsgaard (DF), 2023-11-28:
Tak for det.
Jeg tror godt, vi kan se i øjnene, at det her forslag desværre ikke bliver vedtaget.
Men som jeg har hørt debatten, betyder det ikke, at det har været formålsløst, for jeg tror, der er lagt noget godt i kakkelovnen i forhold til at forbedre dyrevelfærden.
Det er jo et borgerforslag, et forslag til folketingsbeslutning om et dyrepoliti og udvidede beføjelser i forbindelse med grov vanrøgt, som i løbet af relativt få måneder fik de nødvendige 50.000 underskrifter, som et borgerforslag kræver for at blive fremsat.
Helt grundlæggende synes jeg, det er fantastisk, at vi har et folkestyre, hvor danskerne kan få rejst en sag, som de finder vigtig, her i Folketingssalen.
Det er alt sammen noget, som viser, at danskerne går op i dyrevelfærd, og at det er et område, der virkelig trænger til et seriøst serviceeftersyn.
Og grundlæggende er det fantastisk, at der er så mange engagerede borgere, hvor dyrevelfærden betyder så meget, at de har taget initiativ til at få lavet dette borgerforslag samt at få samlet de nødvendige underskrifter.
Jeg vil godt sige en stor tak til de meget aktive kræfter, som dagligt har kæmpet for denne sag, for bedre dyrevelfærd.
Tak for at tage initiativ til at stille det her borgerforslag, der nu bliver behandlet her i Folketingssalen.
Vi skal have sikret dyrenes ve og vel, og selvfølgelig skal straffene for vanrøgt af dyr styrkes markant, for igen vil jeg sige, at vi skal passe på dyrene.
Jeg tror stadig væk på det – det vil jeg have lov til – og jeg håber i hvert fald trods alt, med de ord, der er sagt, at vi kan komme et skridt ad vejen.
Vi får ikke dyrepoliti i denne omgang.
Men hvis vi kan være sammen om at få skærpet straffene, synes jeg, vi er nået et skridt, også i forhold til det med, at man i det hele taget ikke må have dyr overhovedet, hvis man gentagne gange forbryder sig imod dem.
Det har vi jo desværre været uendelig meget vidne til igennem temmelig lang tid.
Carsten Bach (LA), 2023-11-28:
Jeg vil blot sige tak til fru Pia Kjærsgaard, som jo i overvejende grad også har været med til at drive den her debat igennem faktisk nærmest årtier.
Og så vil jeg, fordi fru Pia Kjærsgaard jo faktisk selv har et beslutningsforslag på dagsordenen som det næste punkt, sige, at jeg desværre ikke dér er i stand til at tage ordet, fordi jeg så har mulighed for at prioritere noget andet i et travlt program for en folketingspolitiker.
Men mine bemærkninger til det borgerforslag, som vi behandler her, gælder sådan set også beslutningsforslaget fremsat af fru Pia Kjærsgaard.
Og jeg håber, vi i udvalgssammenhæng kan tage en snak om, om der muligvis kan landes en beretning på det her område.
Pia Kjærsgaard (DF), 2023-11-28:
Det synes jeg lyder som rigtig god idé, og det tror jeg der vil være opbakning til.
Det håber jeg virkelig at der vil.
Som jeg siger, så kom vi da et skridt hen ad vejen, og det er jo også vigtigt.
Peter Hummelgaard (S), 2023-11-28:
Mange tak for det, og tak også for en væsentlig og spændende debat om det andet borgerforslag.
De ligner jo i væsentlighed hinanden, og derfor skal jeg ikke stå og gentage meget af min foregående tale, blot igen sige, at på regeringens vegne kan vi ikke støtte det centrale i det her beslutningsforslag af den årsag, at vi ikke mener, at man skal gøre op med enhedspolitiet i dansk politi.
Derudover har forslagsstillerne i beslutningsforslaget en række konkrete forslag til at styrke politiets beføjelser på dyrevelfærdsområdet.
Det drejer sig bl.a. om muligheden for ransagning og muligheden for at kunne give øjeblikkelig dyrlægebehandling.
Det er i den forbindelse politiets vurdering, at politiet allerede i dag har den fornødne hjemmel i dyrevelfærdsloven og retsplejeloven til at iværksætte de tiltag, som foreslås.
I forhold til det eksisterende myndighedssamarbejde på dyrevelfærdsområdet, som forslagsstillerne foreslår at styrke, har politiet oplyst, at der allerede i dag i høj grad er et velfungerende samarbejde mellem politiet og de relevante myndigheder.
Der er tale om et tæt og formaliseret samarbejde, hvor der bl.a. løbende afholdes både centrale samarbejdsmøder og regionale erfaringsudvekslingsmøder mellem de relevante myndigheder.
Afslutningsvis vil jeg bare gerne igen gentage vigtigheden af, at politiet og andre relevante myndigheder har de fornødne ressourcer til at håndtere sager om overtrædelse af dyrevelfærdsloven.
Det er politiets vurdering, at politiet på nuværende tidspunkt har effektive redskaber til at håndtere området, men vi skal selvfølgelig, som den sidste debat også bar præg af, løbende overveje, om der er behov for at iværksætte yderligere tiltag, der kan styrke indsatsen på området.
Det er af den årsag, som jeg nævnte tidligere, at jeg har inviteret Dyrenes Beskyttelse til et møde for at høre mere om, hvilke tiltag de anser for nødvendige for at forbedre dyrevelfærdsområdet.
Der var også en række ordførere, der opfordrede mig til at invitere forslagsstillerne bag det foregående borgerforslag.
Det vil jeg bestemt også tage med videre.
Så har jeg endnu en gang noteret mig, at den ansvarlige minister, nemlig ministeren for fødevarer, landbrug og fiskeri, inden længe forventer at kunne invitere Folketingets partier til forhandling om tiltag for at løfte dyrevelfærden for både produktionsdyr og familiedyr.
Af de årsager kan regeringen ikke støtte beslutningsforslaget, om end vi grundlæggende deler de intentioner, der ligger bag.
Tak for ordet.
Thomas Monberg (S), 2023-11-28:
Tak, formand.
Tak til forslagsstillerne fra Dansk Folkeparti for et velment beslutningsforslag, der sætter fokus på dyrevelfærd.
Det er et område, der har stor betydning, både for mig personligt, men også for Socialdemokratiet.
Når det er sagt, er der jo visse ligheder mellem beslutningsforslaget og det beslutningsforslag, B 86, som vi lige har behandlet.
Det betyder også, at mange af de samme problematikker gør sig gældende.
Med beslutningsforslaget er der lagt op til at indføre et reelt dyrepoliti, der skal have nødvendige ressourcer og øgede beføjelser.
Med beslutningsforslaget lægges der derudover bl.a. op til at iværksætte initiativer, der styrker, målretter og øger dyrepolitiets efterforskningsmuligheder.
Der lægges også op til, at samarbejdet på tværs af myndigheder opgraderes.
Derfor ser vi aldeles positivt på, at der allerede er iværksat en række initiativer, som skal sikre dette.
Derfor er det betryggende, at de tre regionale specialiserede dyrevelfærdsenheder forholdsvis tydeligt meddeler, at de har tilstrækkelige midler til at udføre deres arbejdsopgaver.
Det er afgørende for Socialdemokratiet, at politiets kredse selv kan foretage nødvendige prioriteringer.
Det fremsatte beslutningsforslag vil betyde, at vi bevæger os væk fra enhedspolitiet, hvad vi tidligere var inde på under behandlingen af B 17, hvilket vil medføre begrænsninger af de enkelte politikredses lokale styring.
Beslutningsforslaget indeholder også en række konkrete tiltag til styrkelse af politiets beføjelser på dyrevelfærdsområdet.
Politiet vurderer dog, at man allerede har den fornødne hjemmel til at iværksætte disse tiltag.
Sluttelig lægger man med beslutningsforslaget op til, at samarbejdet på tværs af myndigheder opgraderes.
Politiet oplyser dog, at samarbejdet allerede i dag er velfungerende.
Socialdemokratiet anerkender forslagets hensigter og deler ønsket om øget dyrevelfærd, og vi er enige i, at vi i den kommende tid skal overveje, om der er behov for at iværksætte yderligere tiltag, der kan styrke indsatsen på dyrevelfærdsområdet.
Vi ser også frem til de forhandlinger, som vi også har talt om tidligere, om en ny dyrevelfærdslov, som skal supplere den eksisterende fra den sidste regeringsperiode.
Christian Friis Bach (RV), 2023-11-28:
Igen manglede jeg jo lidt en holdning her, og Venstre plejer jo at have gode holdninger på de her områder.
Derfor kunne jeg godt tænke mig igen at spørge: Mener Venstre, at man skal gøre det nemmere at frakende en erhvervsdrivende retten til at have dyr fremadrettet?
Erling Bonnesen (V), 2023-11-28:
Jeg gav klart udtryk for, at vi jo lige præcis skal have drøftet grænserne for, hvornår man så kan frakende nogen retten til at holde dyr, og det ser vi også frem til nogle drøftelser om.
Det er vi nødt til at sidde ved forhandlingsbordet for at afklare, men det tror jeg nok at der skal blive enighed om, når vi først sidder der.
Peter Hummelgaard (S), 2023-11-28:
Som sagt er regeringen meget, meget lydhør over for alle gode forslag, der kan være.
Afvisningen af det her konkrete beslutningsforslag bunder jo primært i, at vi ikke er enige i, at der skal oprettes et særligt dyrepoliti, simpelt hen af den årsag, som jeg også var inde på i min indledende besvarelse, at det strider imod princippet om et enhedspoliti, som vi synes er en meget, meget stærk organisering af politiet.
Men vi er lydhøre over for alle tiltag.
Og som sagt ved jeg, at den ansvarlige minister på området inden længe indkalder til drøftelser med Folketingets partier.
Carsten Bach (LA), 2023-11-28:
Det er godt, at regeringen er lydhør.
Jeg synes i hvert fald tidligere, at vi har kunnet registrere, at der har været lidt fodslæben hos regeringen i forhold til dyrevelfærdsspørgsmål.
Når nu ministeren inviterer Dyrenes Beskyttelse til det møde, er jeg sikker på, at Dyrenes Beskyttelse vil kunne meddele, at det i hvert fald for omverdenen lader til, at normeringerne ude i de dyrevelfærdsenheder, der er rundtomkring i landet, er for nedadgående.
Er det sådan, at justitsministeren her i dag vil love, at man vil føre normeringerne udeomkring på de enkelte stationer op til det niveau, som i virkeligheden oprindelig var tilfældet tilbage i 2019?
Peter Hummelgaard (S), 2023-11-28:
Jamen altså, det er i hvert fald helt åbenlyst for alle, at der har været en række konkrete sager, også bragt frem i offentligheden, og det er selvfølgelig også det, som forslagsstillerne bag det her beslutningsforslag har reageret på.
Og det er klart, at det jo altid kan indgå i diskussionen, om ressourcerne er tilstrækkelige.
Kim Edberg Andersen (NB), 2023-11-28:
Det er meget fint, at ministeren mener, at der er rigelige ressourcer i politiet, men det er bare ikke det, man typisk hører; det er, at de har meget afspadsering, at de har en stor pukkel, og at der er en sikkerhedssituation, som ministeren selv i andre sammenhænge siger lægger en stor belastning på politiet.
Så jeg bliver bare nødt til at sige, at min erfaring – og det er selvfølgelig svært at bevise, når der bare er tale om personlig erfaring – er, at de her sager får lov at stå meget længe, og at politiet desværre bliver meget frustreret, i forhold til hvad man gør med 400 heste, altså i forhold til hvor man skal flytte dem hen.
Og det er jo et spørgsmål om ressourcer.
Er ministeren uenig i, at hvis det her skal løses, kræver det simpelt hen flere ressourcer – enten til et enhedspoliti eller en specialenhed?
Peter Hummelgaard (S), 2023-11-28:
Ordføreren må ikke høre det, jeg sagde før, som et udtryk for, at jeg mener, at der ikke er pres på politiets ressourcer.
Men det er jo ikke det samme, som at de her sager ikke bliver prioriteret, eller at politiet ikke tager det alvorligt, eller at de enkelte betjente er af den opfattelse, at de trækker nitten.
Altså, forbrydelser, uanset hvor de begås, er noget, politiet tager alvorligt.
Og som det er i dag, vurderer de tre specialiserede dyrevelfærdsenheder altså på nuværende tidspunkt, at de har de nødvendige ressourcer til at løfte opgaverne på dyrevelfærdsområdet.
Pia Kjærsgaard (DF), 2023-11-28:
Tak for det.
Jeg er jo meget enig i det, der tidligere er blevet stillet af spørgsmål, og jeg også meget enig i, at det er godt med Dyrenes Beskyttelse, men jeg synes også, at de engagerede mennesker, som hr. Carsten Bach sagde, faktisk også burde høres.
Det er nogle, der har beskæftiget sig med det her i meget, meget lang tid.
Og jeg må bare sige, at man jo ikke kan kalde de tre enheder for dyrepoliti, men de ligner jo lidt af det alligevel, og det skal altså udbygges, for det skal være folk med faglige kompetencer, der skal se på den vanrøgt, som jo finder sted.
Jeg synes, at vi oplever mere og mere af det, og jeg synes egentlig, at det værste ved at være dyrevelfærdsordfører er at skulle se de der udsendelser, der kommer, og at skulle læse om det og se billederne.
Det er næsten ikke til at klare, men det er noget, vi skal gøre, for det er det, der sker, og det er det, vi skal handle i forhold til.
Så derfor støtter Dansk Folkeparti forslaget ubetinget, naturligvis.
Jeg synes altså ikke, at ministeren bare skal slippe af sted med at sige, at det må politiet bare tage sig af, for politiet har så mange opgaver, at der skal noget ekstra til i forhold til et dyrepoliti.
Peter Hummelgaard (S), 2023-11-28:
Jeg er ikke enig i, at prioriteringen af politiets opgaver er et spørgsmål om, hvem der trækker nitten.
Altså, jeg synes da, at nogle af de sager, man har set ved stutterier m.v. – bragt frem ikke bare af medierne, men jo også ved politiets egen efterforskning – jo klart indikerer, at det her er noget, man tager alvorligt, og at der også, selv om der jo ikke er nogen, der er dømt endnu, potentielt er tale om meget, meget grove lovovertrædelser, som politiet tager meget seriøst.
Altså, forbrydelser, uanset hvor de begås, og hvordan de begås, har politiet jo til opgave at slå hårdt ned på, og det mener jeg også de gør i dag.
Så kan vi diskutere, om de har de rigtige værktøjer til det, men jeg tror, at det for regeringen er altafgørende, at vi bliver ved med at bevare et enhedspoliti i Danmark.
Carsten Bach (LA), 2023-11-28:
Også tak fra Liberal Alliance til ministeren for at ville indgå i en dialog med bl.a. Dyrenes Beskyttelse.
Dialogen kunne måske også tælle initiativtagerne til det her borgerforslag, som vist endda faktisk sidder på tilhørerpladserne her.
Jeg kunne godt tænke mig at følge lidt op på det, hr. Carl Valentin spørger til, nemlig det her med ensartet sagsbehandling osv.
Er der nogle initiativer på vej fra regeringen i forhold til at kunne løfte lokale resultater eller erfaringer op på nationalt niveau, f.eks. i forhold til en opsøgende præventiv indsats?
Peter Hummelgaard (S), 2023-11-28:
Jeg tror, at en af de bagvedliggende forklaringer, der kan være, er – og det siger jeg uden at have gennemgået al den retspraksis, der er – at det jo i hvert fald er op til anklagemyndigheden, der altid skal overveje, om der bør nedlægges påstand om frakendelse i sager om mishandling af dyr eller grovere uforsvarlig behandling af dyr, og for den sags skyld også i gentagelsestilfælde.
Normalt er det sådan, at hvis sagen efter anklagemyndighedens opfattelse skal medføre rettighedsfrakendelse for en fysisk person, skal tiltalen ikke kun begrænses til selskabet, men også til den fysiske person, som man mener har været ansvarlig, og det kan jo være en af forklaringerne på, hvorfor vi kun ser et begrænset antal sager.
Og som sagt er regeringen åben over for at drøfte yderligere tiltag.
Pia Kjærsgaard (DF), 2023-11-28:
Jeg går ud fra, det er i orden, at jeg tager ordet.
Det var godt.
Tak for det.
Tak for debatten.
Der har været engagement, og det er jo altid dejligt, når der er det i Folketingssalen, også selv om det er en lang debat og der stadig væk ligger nogle forslag.
Vi skal nok klare det hele.
Det er vi vant til.
Men jeg bliver bare nødt til at sige noget om den her opdeling, som jeg lidt mener der har været i dag, i forhold til om der er behov for penge eller der ikke er behov for penge.
Ja, der er behov for penge, og der er behov for rigtig meget andet.
Jeg vil bare på forhånd sige til ministeren, at uden penge går det ikke.
Det gør det simpelt hen ikke.
Man kan ikke spise kommunerne af med det, der er sat af i to omgange her, og det, der senest blev sat af på finansloven her i går.
Det er fint, og det er et skridt på vejen, men det er ikke nok.
Jeg siger det bare på forhånd, medmindre ministeren bare vil bruge sit flertal og desværre måske også et par ekstra partier – kan jeg næsten se på det forslag til vedtagelse, der ligger, og som eventuelt bliver vedtaget.
Det går ikke uden penge.
Det, der så også bekymrer mig en lillebitte smule, er, at jeg lige oplevede en disput mellem Moderaterne og hr. Kim Edberg Andersen, hvor man tilsyneladende ikke engang kan blive helt enige om, at det ikke ville være supergodt med dosisdispenseret medicin.
Altså, det er da oplagt.
Det er da det bedste og det nemmeste.
Hvis vi også skal diskutere struktur, og hvordan vi gør det mere praktisk, så er det jo bare et af hjælpemidlerne.
Der er også selvvisitation af hjælpemidler til under 5.000 kr.
Jeg kommer bare med nogle forslag, og i forhold til de første tværfaglige teams er det supergodt, at vi i hvert fald ser ud til allerede at kunne lande det.
Jeg var lidt overrasket over at høre, at SF og fru Kirsten Normann Andersen havde stået alene med det i 2017.
Det beklager jeg.
Det gør jeg virkelig.
Jeg sad et andet sted, og der har været nogle forsømmelser der, tror jeg.
Men det er i hvert fald helhjertet fra Dansk Folkepartis side denne gang.
Det kan jeg love, og så vil jeg også nævne plejehjemslæger.
Det er bare sådan nogle, synes jeg, helt fundamentale ting, som skal til.
Der er sikkert også meget mere, når nu der skal være den her ældrelov, som på et tidspunkt kommer.
Men ellers vil jeg ikke sige så meget andet end tusind tak for debatten til ministeren og til ordførerne.
Det har været en lang debat, men jeg føler til gengæld, at det har været en dybt engageret debat, så det har egentlig været rigtig godt.
Tak for det.
Rosa Eriksen (M), 2023-11-28:
Det, der er problemet med dosispakket medicin, som vi kender det i dag, er, at man får det fra apoteket.
Man har det i en måned, og der står dato på, der angiver, hvornår man skal have hvilke piller.
Hvis borgeren får en urinvejsinfektion eller skal have ændret i sin blodtryksmedicin, skal hjemmesygeplejen dosere forfra, og dermed skal borgeren smide en masse medicin ud.
Derfor er det bare vigtigt, og det er et eksempel på, at vi skal gennemarbejde det her, så det ikke kommer til at ligge borgerne til last, så vi opfylder borgernes behov og gør det mere smidigt at være ældre i vores ældrepleje.